Dispariția disciplinei *Istorie* din trunchiul comun în clasele a XI-a și a XII-a va conduce la situația în care elevii din cadrul mai multor profiluri și specializări să fie limitați la a o studia doar în primele două clase din învățământul liceal. Principalele efecte ale posibilei decizii vor fi:

* Limitarea contextului în care elevii vor putea să dobândească sau, după caz, consolideze elementele de cultură generală;
* Restrângerea cultivării unor valori democratice;
* Impact negativ asupra modului în care elevii se vor pregăti pentru examenul de Bacalaureat și concursuri școlare sau olimpiade, cei interesați fiind dezavantajați prin reducerea numărului de ore;
* Diferențieri între absolvenți raportat la un minim de cunoaștere istorică;

Practic, prin desfășurarea certă a orei de istorie în primii doi ani de liceu, elevii din România vor fi în situația de a risca să devină analfabeți funcțional din punct de vedere istoric, rămânând cu o perspectivă superficială asupra trecutului. Orele de istorie din învățământul liceal au rolul de a consolida informațiile și competențele dobândite anterior. Este imposibil ca parcurgerea istoriei românilor și a istoriei universale să se realizeze în doar doi ani de învățământ liceal, cu o singură oră de istorie pe săptămână cum este prefigurat a se întâmpla.

Odată cu adoptarea Legii învățământului preuniversitar nr. 198/2023, disciplina *Istorie* a cunoscut un regres prin faptul că aceasta nu mai este disciplină obligatorie în cadrul examenului de Bacalaureat, pentru elevii de la specializarea filologie, profilul umanist.

În schimb, este salutar faptul că elevii care vor absolvi profilul real, filiera teoretică, vor putea opta pentru Istorie în vederea evaluării competențelor de bază (Proba F), însă ne întrebăm în ce măsură elevii vor opta pentru o disciplină studiată cu doi ani școlari în urmă. Dincolo de pasiunea pe care o pot exprima, elevii se vor orienta către o disciplină mai apropiată de momentul susținerii examenului.

Suplimentar, disciplina de istorie va trebui să abordeze și următoarele teme, ca parte a ariei curriculare *Om și societate*:

* Educație juridică (inclusiv noțiuni privind statul de drept, prevenirea victimizării și discriminării, gestionarea agresivității și prevenirea corupției);
* Educație antreprenorială;
* Educație civică;
* Istorie și civilizație locală;
* Educație interculturală;
* Educație pentru cetățenie democratică;
* Educație pentru cetățenie europeană;

Toate temele de mai sus, deși necesare și care pot fi realizate prin intermediul disciplinei *Istorie*, vor fi integrate în numai cei doi ani de istorie rămași în trunchiul comun în cazul elevilor care studiază la:

* Filiera teoretică, profilul real;
* Filiera tehnologică, toate specializările/calificările profesionale;
* Filiera vocațională, profilul artistic și sportiv;

Scăderi ale numărului de ore se înregistrează și în cazul filierei teoretice, profilul umanist, atât la specializarea *Științe umaniste* (câte o oră în minus începând cu clasa a X-a) sau *Filologie* (o oră în minus în clasa a X-a). Și pregătirea absolvenților de învățământ pedagogic va presupune un număr mai scăzut de ore, deși este binevenit faptul că *Metodica predării istoriei și geografiei* a fost împărțită în două discipline de specialitate, dintre care una este *Didactica specialității istorie*, în cazul specializării *Pedagogia învățământului primar*.

Segmentul curricular CDEOȘ – Curriculum la decizia elevului din oferta școlii, deși ar putea fi utilizat în vederea recuperării unor ore în anumiți ani de studiu, conduce la situația în care profesorul de istorie se afla în imposibilitate de a previziona numărul de ani și de ore alocate pentru disciplina predată;

Discipline cu caracter istoric prevăzute de Legea învățământului preuniversitar nr. 198/2023, respectiv *Istoria evreilor. Holocaustul* (clasa a XI-a) și *Istoria comunismului din România* (clasa a XII-a) au reprezentat un răspuns politic la o serie de amenințări sociale, precum:

* Ascensiunea extremismului și a radicalizării în spațiul public;
* Tendințele de minimalizare sau chiar negare a unor crime istorice, inclusiv prin manipularea evenimentelor istorice în scopuri politice;
* Necesitatea consolidării memoriei colective în fața unor campanii de dezinformare și a propagării într-o manieră fără precedent a ceea ce numim *fake news*;

Documentul pus în consultare publică de Ministerul Educației și Cercetării prevede că este „**de analizat în timpul dezbaterilor dacă rămân discipline sau unități de învățare predefinite”.** Apreciem că o transformarea a acestor discipline în unități de învățare ar reprezenta un regres în raport cu răspunsul necesar în societate, mai ales în contextul evenimentelor din perioada alegerilor electorale de la sfârșitul anului trecut.

| **Filieră** | **Profil** | **Specializare** | **Clasa** |
| --- | --- | --- | --- |
| **IX** | **X** | **XI** | **XIII** |
| Teoretică | Real | Matematică-informatică | 0 | 0 | -1 | -1 |
| Științe ale naturii | 0 | 0 | -1 | -1 |
| Umanist | Științe sociale | 0 | -1 | -1 | -1 |
| Filologie | 0 | -1 | 0 | 0 |
| Tehnologică | Tehnic | Toate specializările/calificările profesionale | 0 | 0 | -1 | -1 |
| Resurse naturale și protecția mediului | Toate specializările/calificările profesionale | 0 | 0 | -1 | -1 |
| Servicii | Toate specializările/calificările profesionale | 0 | 0 | -1 | -1 |
| Vocațională | Artistic | Muzică | 0 | 0 | -1 | -1 |
|  | Conservare-restaurare bunuri culturale | 0 | 0 | -1 | -1 |
| Arte plastice, arte decorative și design | 0 | 0 | -1 | -1 |
| Arhitectură, arte ambientale și design | 0 | 0 | -1 | -1 |
| Coregrafie | 0 | 0 | -1 | -1 |
| Arta actorului | 0 | 0 | 0 | 0 |
| Militar | Matematică-informatică militară | 0 | 0 | 0 | 0 |
| Pedagogic | Pedagogia educației timpurii | 0 | 0 | -1 | -1 |
| Pedagogia învățământului primar | 0 | 0 | -1 | -3 |
| Pedagogia educației nonformale | 0 | 0 | -1 | -1 |
| Mediere școlară | 0 | 0 | -1 | -1 |
| Pedagogie generală | 0 | 0 | -1 | -1 |
| Sportiv | Toate specializările | 0 | 0 | -1 | -1 |
| Teologic | Cultul ortodox, Teologie ortodoxă | 0 | 0 | 1 | 0 |
| Cultul ortodox, Ghid turism religios | 0 | 0 | 0 | 0 |
| Cultul ortodox, Patrimoniu cultural | 0 | 0 | 0 | 0 |
| Cultul ortodox, Muzică bisericească | 0 | 0 | 0 | 0 |
| Cultul romano-catolic, Teologie Romano-catolică | 0 | 0 | 0 | -1 |
| Cultul romano-catolic, Ghid turism religios | 1 | 1 | 1 | 1 |
| Cultul greco-catolic, Teologie greco-catolică | 0 | 0 | 0 | -1 |
| Cultul greco-catolic, Ghid turism religios | 1 | 1 | 1 | 1 |
| Cultul romano-catolic, limba maghiară, Teologie Romano-Catolică | 0 | 0 | 1 | 0 |
| Cultul romano-catolic, limba maghiară, Ghid turism religios | 1 | 1 | 1 | 2 |
| Cultul reformat, Teologie reformată | 0 | 0 | 1 | 0 |
| Cultul baptist, Teologie baptistă | 0 | 0 | 0 | -1 |
| Cultul adventist, Teologie adventistă | 0 | 0 | 0 | -1 |
| Cultul musulman, Teologie musulmană | 0 | 0 | 0 | -2 |
| Cultul penticostal, Teologie penticostală | 0 | 0 | 0 | -1 |
| Cultul unitarian, Teologie unitariană | 0 | 0 | 1 | 0 |